b'\n_START_ARTICLE_\nZiua Oceanului Planetar\n_START_PARAGRAPH_\nZiua Oceanul Planetar se s\xc4\x83rb\xc4\x83tore\xc8\x99te din 8 iunie 1992, la summit-ul mondial de la Rio de Janeiro, Brazilia, \xc3\xaens\xc4\x83 nu este \xc3\xaenc\xc4\x83 recunoscut\xc4\x83 drept s\xc4\x83rb\xc4\x83toare interna\xc8\x9bional\xc4\x83 de Na\xc8\x9biunile Unite. La data declar\xc4\x83rii, erau definite patru obiective, reflectate prin proiectul propus pentru anul 2009: \xe2\x80\x9eSeas the day!\xe2\x80\x9d (trimitere la maxima \xe2\x80\x9eTr\xc4\x83ie\xc8\x99te-\xc8\x9bi clipa\xe2\x80\x9d, tradus\xc4\x83 \xc3\xaen englez\xc4\x83 ca \xe2\x80\x9eSeize the day\xe2\x80\x9d)._NEWLINE_Primul obiectiv este acela de a ac\xc8\x9biona \xc3\xaen fiecare clip\xc4\x83, de a schimba perspectiva cet\xc4\x83\xc8\x9benilor, \xc3\xaencuraj\xc3\xa2ndu-i s\xc4\x83 se g\xc3\xa2ndeasc\xc4\x83 la ce semnific\xc4\x83 marea pentru ei \xc8\x99i la ce are ea de oferit oamenilor. Al doilea mare obiectiv este de a le oferi oamenilor \xc8\x99ansa s\xc4\x83 \xc3\xaenve\xc8\x9be. Multe persoane nu-\xc8\x99i dau seama de abunden\xc8\x9ba de viet\xc4\x83\xc8\x9bi care tr\xc4\x83iesc \xc3\xaen ap\xc4\x83 \xc8\x99i de consecin\xc8\x9bele pe care le au factorii antropogenici asupra lor. Un alt punct important este acela de a schimba stilul de via\xc8\x9b\xc4\x83 al oamenilor \xc8\x99i percep\xc8\x9bia acestora asupra m\xc4\x83rilor \xc8\x9bi oceanelor. Cel de-al patrulea obiectiv major este de a s\xc4\x83rb\xc4\x83tori. Fie c\xc4\x83 oamenii locuiesc pe \xc8\x9b\xc4\x83rm sau nu, pot participa la orice eveniment care are scopul de a promova \xc3\xaengrijirea oceanelor._NEWLINE_Anul acesta sunt acordate dou\xc4\x83 premii: Global Ocean Conservation Award, ce va recompensa o persoan\xc4\x83 care a contribuit semnificativ la conservarea oceanului planetar, \xc8\x99i Ocean Revolution Native Oceans Award, premiu acordat unui t\xc3\xa2n\xc4\x83r care a contribuit la men\xc8\x9binerea echilibrului natural \xc8\x99i care provine dintr-o \xc8\x9bar\xc4\x83 \xc3\xaen care oceanul are importan\xc8\x9b\xc4\x83 economic\xc4\x83, cultural\xc4\x83 \xc8\x99i spiritual\xc4\x83._NEWLINE_Tema din 2008 a Zilei Oceanului Planetar a fost \xe2\x80\x9eDescoper\xc4\x83 oceanul din gr\xc4\x83dina ta!\xe2\x80\x9d, care a pus accentul pe leg\xc4\x83tura foarte str\xc3\xa2ns\xc4\x83 dintre oameni \xc8\x99i ocean, indiferent de zon\xc4\x83 \xe2\x80\x94 \xc3\xaen mijlocul continentului sau pe \xc8\x9b\xc4\x83rm. Organizatorii evenimentului au eviden\xc8\x9biat \xc8\x99i faptul c\xc4\x83 ceea ce fac oamenii \xc3\xaen propria gr\xc4\x83din\xc4\x83 poate avea un efect pozitiv sau negativ asupra oceanelor. Apa circul\xc4\x83 dinspre ocean spre continent \xc8\x99i apoi, din nou spre ocean. Resursele de ap\xc4\x83 sunt limitate, iar oceanele pot fi protejate av\xc3\xa2nd grij\xc4\x83 de propriile rezerve de ap\xc4\x83, de propriile izvoare._NEWLINE_Ziua Oceanului Planetar este \xc3\xaen fiecare an o ocazie de a onora produsele pe care oceanul le ofer\xc4\x83 economiei mondiale, ca de exemplu pe\xc8\x99tele \xc8\x99i, de asemenea, posibilitatea de a-l naviga \xc8\x99i aminte\xc8\x99te de fiecare dat\xc4\x83 situa\xc8\x9bia precar\xc4\x83 \xc3\xaen care se afl\xc4\x83 Oceanul Planetar care, \xc3\xaen urma polu\xc4\x83rii intensive a apei, a pierdut pe parcursul istoriei zeci de specii de animale \xc8\x99i plante acvatice. _NEWLINE_Proiectul Oceanic, \xc3\xaen parteneriat cu Re\xc8\x9beaua Oceanului Planetar, \xc3\xaencearc\xc4\x83 s\xc4\x83 fac\xc4\x83 ca lumea s\xc4\x83 con\xc8\x99tientizeze c\xc3\xa2t de mare este rolul Oceanului \xc3\xaen via\xc8\x9ba noastr\xc4\x83 \xc8\x99i s\xc4\x83 o informeze despre c\xc4\x83ile prin care pot mic\xc8\x99ora efectele antropice negative asupra Oceanului. De Ziua Oceanului Planetar se organizeaz\xc4\x83 diferite activit\xc4\x83\xc8\x9bi ca cur\xc4\x83\xc8\x9birea plajelor, lec\xc8\x9bii tematice, concursuri de art\xc4\x83, festivaluri de film \xc8\x99i alte festivit\xc4\x83\xc8\x9bi care ar ajuta la con\xc8\x99tientizarea faptului c\xc4\x83 via\xc8\x9ba organismelor vii depinde enorm de Ocean. Aceste dou\xc4\x83 organiza\xc8\x9bii adun\xc4\x83 semn\xc4\x83turi pentru a trimite peti\xc8\x9bie Na\xc8\x9biunilor Unite cu cererea de a oferi Zilei Oceanului Planetar statutul de s\xc4\x83rb\xc4\x83toare oficial\xc4\x83 \xc8\x99i interna\xc8\x9bional\xc4\x83. \xc3\x8en 2014, Organiza\xc8\x9bia Na\xc8\x9biunilor Unite a lansat concursul anual pentru amatori de explorare oceanic\xc4\x83 a lumii.'